 ልጓም ያጣው የመንግሥት መሥሪያ ቤቶች የሥራ ሰዓትን አለማከበርና ኃላፊነትን አለመወጣት፡፡
የመንግሥት መሥሪያ ቤት ላይ ጉዳይ እንዳለው ሰው የሚንገላታ ያለ አይስለኝም፡፡ ጉዳዩ ምንም ይሁን ምን የፈጻሚዎችን ይሁንታ ለማግኘት የሚኖረው መሽቆጥቆጥ የበዛ ነው፡፡ ለሦስት ቀናት ያክል በአማራ ክልል ጤና ጥበቃ፣ የቴክኒክ፣ ሙያና ኢንተርፕራይዝ ልማት ቢሮ እና በትምህርት ቢሮዎች ያደረግሁት ቅኝት በተሰላቹ ደንበኞች እና ጉዳያቸውን ለማስፈፀም ‹ሰዓት ገና ነው› በሚባሉ ደንበኞች የታጀበ ነበር፡፡ ረፋድ 2፡30 ወደ ቢሮ የሚገቡ ሠራተኞች አይስተዋሉም፡፡ ‹‹ሠራተኞች አልገቡም፤ ትንሽ ጠብቅ›› የሚሉ የጥበቃ ሠራተኞ ድምፅ ነው በዚህ ሰዓት የተለመደው፡፡ ‹‹አይ ሰዓት እኮ ደርሷል፤ ደግሞ በሰዓቱ ወይም ቀድመው ከገቡ ሠራተኞች ጋር ሊሆን ይችላል ጉዳዬ›› ብሎ መከራከር አይቻልም፡፡ሙያዬን ነግሬ የጉዳዬን ወሳኝነት ለማስረዳት ሞከርኩ፡፡ ‹‹እና እኔ ምን አገባኝ!›› አለኝ አንዱ፡፡ ሌላው ደግሞ ‹‹አይይ … ቀልደኞች ናችሁ፤ ስንት የሚነሳ ጉዳይ እያለ …?›› ብሎኝ ይህን መከረኛ የፖለቲካ ትንተኔ ጀመረልኝ፤ የማሳምናቸው መስሎኝ ትንሽ ጊዜ ባዳምጥም ሰውየው ፍንክች አላሉም፤ ስገምት መናገር እንጅ ማዳመጥ የሚችሉ አልመሠለኝም፡፡ ያለኝ ምርጫ የመንግሥት ሳይሆን የግለሰቦቹ የሥራ ሰዓት እስኪደርስ የሚነግሩኝን ጫፍ የሌለው ፖለቲካ እያደመጡ መጠበቅ ነው፡፡ለሦስት ቀናት ተመላልሼ ከሰዓት በኋላ አንድ አስተያየት ሰጪ የተቋሙ ሠራተኛ አገኘሁ፡፡ እንደምንም ያገኘኋት ስሟን መግለፅ ያልፈለገች ሠራተኛ ‹‹ከጠቀመህ እሺ ልንገርህ›› እያለች እያስተዋለችኝ ነው፡፡ የምትሰጠኝ መረጃ እንደሚጠቅመኝ አስረድቻት ጭውውታችንን ቀጠልን፤ ‹‹ሰው አርፍዶ ሳይሳቀቅ ቁልፉን እያወዛወዘ ነው የሚገባው፤ ብትጠይቀው ምክንያት ይደረድርልሃል፤ ዘግይቶ መምጣቱ ብቻ ሳይሆን ባለጉዳይ ለማጉላላት የተለያዩ ምክንያቶች ይፈጠራሉ፡፡ ‹ያንተ ጉዳይ ማኔጅመንቱ አልተወያየበም› ወይም ‹እንመራዋለን› ብሎ ይሸኝሃል፡፡ በተባልከው ሳምንት ስትመለስ ደግሞ ‹ያንተ ጉዳይ ከባድ ስለሆነ ውሳኔ ወደ ሚሰጠው ክፍል ተመርቷል› ብሎ ለሌላ ጊዜ ይቀጥርሃል፡፡ ይሄኔ ካስቀመጠበት አንስቶት፣ አይቶት አያውቅም፤ ሁሉ ነገር አልቆልህም ለፊርማና ማኅተም ከሰሞኑ ተመለስ መባል አለ›› አለችኝ፡፡ አስተያየት ሰጪዋ በመሥሪያ ቤታቸው ‹‹እውነትን በመድፈር ትታወቃለች›› ባልደረቦቿም ይህን ያረጋግጡላታል፡፡በመሥሪያ ቤቶች ዘግይቶ መግባት እና ፈጥኖ መውጣት ባለጉዳይ በማይበዛባቸው የሥራ ክፍሎች እንጂ ባለጉዳይ በሚበዛባቸው አካባቢዎች እንደማይስተዋል፤ እንዲያውም ጥሩ መስተንግዶ እንዳለም ተናግራለች፡፡በየትኛው መሥሪያ ቤት ነው የባለጉዳይ እርካታን ያረጋገጠ? የትኛው የሥራ ሂደት ነው የሕዝብን ተጠቃሚነት አረጋግጦ መስክ የጐበኘ? ብለን ብንጠይቅ ምላሹ ቀላል አይደለም፡፡ ለነገሩ ሁሉም የመንግሥት ተቋማት በየደረጃው ኃላፊነታውን ቢወጡ ማን ወደ መሥሪያ ቤቶቹ እየሄደ ይኮኮል ነበር፡፡